ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 47-57,  
ПОЛУЧЕНИ В ПЕРИОДА 27.10.2011 г. – 02.11.2011 г.
И ПУБЛИКУВАНИ НА 15.11.2011 г.
ВЪПРОС № 47)

Здравейте! 
1. Във връзка с документите по схема BG 161PO003-2.1.13 Технологична модернизация в малки и средни предприятия , доказващи "иновативност" на процес/технология/продукт, внедрявани по проекта, в Насоките за кандидатстване не е указано дали ще се признават документи от браншова камара/асоциация, както и потвърждение от производители или доставчици. Това означава ли, че представянето на подобни документи няма да се зачете като доказателство, или въпросните организации са в категория и "друга подобна организация".
Моля да уточните дали документи от браншова камара/асоциация ще се признават като доказателство, както и да дадете примери какви други организации са оторизирани да издадат съответен документ за "иновативност"! 

2. По схема BG 161PO003-2.1.13Технологична модернизация в малки и средни предприятия в офертите за доставка на оборудване допустимо ли е като отделни пера в офертата да са описани разходи за доставка и монтаж ?

Благодаря Ви предварително!
М.Ябланска

27.10.2011 г.

ОТГОВОР № 47)

1. Документите, удостоверяващи иновативност на даден процес, продукт или услуга могат да бъдат издадени от съответните организации, притежаващи компетенция в конкретната област като, научна организация, висше учебно заведение, център за технологичен трансфер или др. подобна организация (организации с научна цел и със съответна компетентност в иновативния процес/технология/продукт). Документи издавани от браншови организации, няма да бъдат приемани от оценителната комисия като доказателства за иновативност. 

2. В представените индикативни оферти за активите може да бъде указано, че разходите за доставка, монтиране и първоначално изпитване са включени в общата стойност на актива и може да бъдат посочвани поотделно.  Следва да имате предвид, че в бюджета на проектното предложение разходите за закупуване и въвеждане в експлоатация на предвиденото оборудване/машини/съоръжения трябва да бъдат посочени като обща стойност за съответния дълготраен материален и дълготраен нематериален актив, в която стойност се включват и разходите за доставка, монтиране и първоначално изпитване.

ВЪПРОС № 48)
Въпрос

Възможно ли е да кандидатстваме за закупуване на специализирани сервизни автомобили в сферата на далекосъобщенията, които ще се ползват за сервиз на място.

Освен това ще се закупуват и производствена апаратура и софтуер.

Поздрави

Диана Нешева

29.10.2011 г.

ОТГОВОР № 48)
Съгласно т.2.1.4. „Условия за недопустимост” от Насоките за кандидатстване, недопустимо е по настоящата процедура закупуване или наемане на транспортни средства и съоръжения. Закупуването на производствена апаратура и специализиран софтуер, които са пряко свързани с постигането на целите на проекта са допустими по настоящата процедура.
ВЪПРОС № 49)

Здравейте,

Нашата фирма би искала да кандидатства по програма: „Технологична модернизация на малки и средни предприятия”.

Ще ви опиша нашата фирма, както и нашата проектна идея, като молбата ми е да ми кажете при тези условия допустимо ли е да кандидатстваме или не?

1. Фирмата е със собственик и управител гражданин на Република Корея, но е учредена в България и от 20 години работи на българския пазар. (във връзка с изискването, че клонове на местни или чуждестранни юридически лица не могат да участват в процедурата за подбор на проекти поради липсата на самостоятелна правосубектност). Според мен ние можем да участваме.

2. Изпращам ви копие от счетоводния ни баланс за 2010, отчета за приходите и разходите, отчета за паричните потоци, отчет за собствения капитал, справка към дълготрайните активи, във връзка с изискването за нетните приходи за продажба.


1.Първият ми въпрос касае изискването за основна дейност по КИД?
Предметът на дейност на нашата компания е: Покупка на стоки или други вещи с цел препродажба в първоначален, преработен или обработен вид; продажба на стоки от собствено производство; търговско представителство и посредничество; комисионни, спедиционни и превозни сделки; складови сделки; хотелиерски, туристически, рекламни, информационни, програмни, импресарски или други услуги; покупка, строеж или обзавеждане на недвижими имоти с цел продажба; лизинг и всякакви други търговски сделки, незабранени от закона. Кодът на основната ни дейност по КИД в момента е 46.17 – т.е търговия. 
Голяма част от приходите ни обаче идват от производство и продажба. След стартиране на новото ни производство със сигурност това ще бъде основната ни дейност. Въпросът ми е ако сменим кода на дейността си по КИД за да можем да участваме в програмата, но предходните 3 години сме били с различен код нашето участие допустимо ли е?


2.Ние сме малко предприятие. Доколкото разбрах от насоките за кандидатстване размерът на инвестицията, която трябва да направим ние е минимум – 285 714 лева, а максималната финансовата помощ, която можем да получим е 200 000 евро (заради режима de minimis), дори ако примерно инвестицията ни е в размер на 1100 000 лева.

От друга страна в насоките е записано 

Минимален и максимален размер на безвъзмездната финансова помощ по индивидуалните проекти в зависимост от категорията на предприятието-кандидат – за малко предприятие от 200 000 лева до 1 000 000 лева.

3. Описание на нашата бъдеща дейност – смятаме да произвеждаме тофу – сирене от соя, а от отпадъчния продукт – смлените соеви зърна да правим соево брашно. На по-късен етап планираме разширяване на производството с добавяне към соевото брашно на други типове брашна от зърна като ориз, нахут, овес, които ще се изпичат и ще бъдат подготвени като енергийна напитка, която се взема преди тежки физически напрежения. Тези дейности по производство спадат ли към допустимите по проекта дейности?

4. Проблем ли е, ако закупим необходимото ни оборудване от Република Корея или трябва да търсим Европейски доставчик на оборудването.

5. Може ли нашата инвестиция в проекта да е под формата на стоково материални запаси или транспортни средства или е задължително тя е да е оборудване, необходимо за производството?Въпросът ми се основава на следната информация, която намерих в Насоките за кандидатстване: 

Бюджетът трябва да отразява както допустимите, така и допълнителните разходи, които са свързани с изпълнението на проекта, но не са допустими за финансиране. По настоящата процедура за допълнителни, но недопустими разходи се считат САМО разходите за възстановим ДДС във връзка с изпълнението на проекта.
Тогава как да се опишат разходите за застраховки, банкови такси, превоз на оборудването, всички те необходими за проекта.?

На базата на отговорите на тези въпроси, могат да възникнат още няколко.

Разчитам и предварително благодаря за вашата подкрепа и разбиране.

С уважение: Даниела Иванова
31.10.2011 г.

ОТГОВОР № 49)

Следва да имате предвид, че съгласно Насоките за кандидатстване „Не могат да се дават отговори, които съдържат становище относно съответствието на проект и/или кандидат с условията за кандидатстване. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси”.

В Насоките за кандидатстване няма предвидено изискване относно националността на собствениците или управителите на търговските дружества – кандидати по процедурата.

1. Към проектното си предложение кандидатите следва да приложат Удостоверение от НСИ относно кода на основна икономическа дейност. С оглед преценка на това дали кандидатът отговаря на изискването за код на основна икономическа дейност по процедурата на етап «Оценка на административното съответствие и допустимостта» се гледа кодът на основна икономическа дейност на кандидата към момента на подаване на проектното предложение на база представеното удостоверение от НСИ.
2. В случай, че кандидатът е малко предприятие следва да заяви безвъзмездна финансова помощ, която трябва да е минимум в размер на 200 000 лв. При положение, че кандидатът е заявил максимално допустимия интензитет за съответната категория предприетие (в случая 70%), то общият размер на допустимите разходи по проекта следва да възлиза минимум на 285 714, 29 лв. Огранчението относно ненадхвърляне на прага от 200 000 евро за три последователни финансови години се отнася единствено до разходите за услуги, които са под режим “de minimis”.
3. Потенциалните кандидати не могат да участват в процедурата и да получат безвъзмездна финансова помощ, в случай че тяхната дейност или дейността, за която кандидатстват попада в забранителните режими на Регламент на Комисията (ЕО) № 800/2008 и Регламент (ЕО) № 1998/2006 на Комисията от 15 декември 2006 г. относно прилагането на членове 107 и 108 от Договора за функционирането на Европейския съюз (предишни членове 87 и 88 от Договора за създаване на Европейската общност) към минималната помощ, а именно: „…….помощите, предоставяни на предприятия, осъществяващи дейност по първично производство на селскостопански продукти, посочени в Приложение I „Списък по чл. 38 от Договора за функционирането на Европейския съюз (Приложение П към Насоките за кандидатстване)…..»
Допълнително следва да имате предвид, че съгласно чл.2, т.22 от Регламент на Комисията (ЕО) № 800/2008 „селскостопански продукт“ означава:
а) продуктите, изброени в приложение I от Договора, с изключение на продукти от рибарство и аквакултура, обхванати от Регламент (ЕО) № 104/2000;

б) продуктите, попадащи под кодове по КН 4502, 4503 и 4504 (коркови продукти);

в) продуктите, предназначени за имитация или заместване на млякото и млечните продукти, посочени в Регламент (ЕО) № 1234/2007 на Съвета.

Допълнително с оглед избягване на припокриването на интервенциите между ОП „Конкурентоспособност” и Програмата за развитие на селските райони 2007-2013 г., подкрепа по настоящата процедура за подбор на проекти не могат да получават и предприятия, извършващи основната си икономическа дейност или кандидатстващи за финансиране на дейности, които съгласно КИД 2008 (Приложение С към Насоките за кандидатстване) попадат в Сектор С - код на икономическа дейност 10 „Производство на хранителни продукти” и код 11 „Производство на напитки” и по-конкретно: 

- 10.5. „Производство на мляко и млечни продукти”; 

- 10.6 „Производство на мелничарски продукти, нишесте и нишестени продукти”.
4. По настоящата процедура за предоставяне на безвъзмездна помощ няма ограничения относно произхода на придобиваните дълготрайни материални и нематериални активи.
5. Цитираният текст от Насоките за кандидатстване има за цел да поясни, че само разходите за възстановим ДДС следва да бъдат включени в работен лист 3 на Бюджета по проекта. Други недопустими разходи по проекта като разходи за застраховки, банкови такси и др., които са изцяло за сметка на бенефициента не следва да бъдат посочвани в проектното предложение.Допълнително следва да имате предвид, че остатъкът от общите допустими разходи по проекта (минимум 30 % в случаите, когато кандидатът е микро или малко предприятие и минимум 40 % - в случаите, когато кандидатът е средно предприятие) трябва да бъде финансиран чрез собствени средства на кандидата или от източници, които изключват всякаква публична подкрепа.
ВЪПРОС № 50)

Здравейте,

Допустими ли са разходи за закупуване на ДМА:
1. Осигуряващи постоянни температурни и електро-захранващи условия в технологично телекомуникационно помещение (промишлени климатици, дизелови генератори, UPS-и)?
2. Крайни клиентски устройства? Например маршрутизатори (рутери), които за целите на проекта ще се намират при клиентите (физически или юридически лица), но ще са наша собственост.

Красимир Божинов
31.10.2011 г.

ОТГОВОР № 50)

1. Съгласно т. 2.2. от Насоките за кандидатстване, едно от условията за допустимост на проектите по  процедурата е те да имат за свой основен предмет осъществяването на инвестиции, насочени към една или повече от следните цели:

 Разширяване на дейността на съществуващо предприятие;

 Диверсификация на продукцията на съществуващо предприятие чрез въвеждане на нови продукти/услуги;
 Фундаментална промяна на цялостния производствен процес в съществуващо предприятие.
Допълнително, по процедурата са допустими дейности, свързани със „….Закупуване и въвеждане в експлоатация (доставка, монтиране и първоначално изпитване) на оборудване, представляващо дълготраен материален актив, включително закупуване на компютърно оборудване, нужно за работа с компютърните приложения, пряко свързани с постигане на целите на проекта…”.
2. Съгласно т.2.3.2.2. от Насоките за кандидатстване дълготрайните материални и нематериални активи, придобити със средства по проекта, следва да се използват изключително в предприятието-получател на помощта, да се разглеждат като амортизируеми активи, да са закупени от трети лица при пазарни условия, да бъдат включени в активите на бенефициента и да останат в предприятието и региона-получател на регионалната помощ за срок от минимум 3 (три) години след приключване на проекта. В случай, че предвидените за закупуване крайни клиентски устройства отговарят на посоченото изискване, същите могат да бъдат счетени за допустими. 

Допълнително, проверката, оценката и класирането на проектните предложения по процедурата се извършва от Оценителна комисия. Оценителната комисия е органът, който преценява/оценява допустимостта и реалистичността на предвидените специфични разходи във всяко едно проектно предложение. Оценката се извършва на база на информацията, представена във Формуляра за кандидатстване (Раздел II, т.5), Бюджета на проекта (Приложение Б към Насоките за кандидатстване) и придружителните документи (оферти за предвидените за закупуване ДМА/ДНА и Счетоводна политика на кандидата). В тази връзка, на базата на представената от Вас подробна информация в проектното предложение Оценителната комисия ще може да прецени доколко придобиването на описаните от Вас активи представляват допустима дейност/разход.

За оценка на реалистичността следва да имате предвид, че кандидатът в проектното си предложение трябва много добре да обоснове как по време на изпълнението на проекта ще спазва задълженията си съгласно Насоките за кандидатстване и общите условия по договорите за предоставяне на безвъзмездна финансова помощ. Обърнете внимание например на следните задължения:

· За да бъде възстановен разходът за закупуване на дълготраен материален актив, съответното оборудване трябва да бъде надлежно закупено и въведено в експлоатация (вкл. доставка, монтиране и първоначално изпитване);

· Бенефициентът е задължен да осигури директен достъп (както по време на изпълнението на проекта, така и след неговото приключване) на представители на Договарящия орган, упълномощените от него лица, Управляващия орган в случаите, когато Договарящ орган е Междинното звено, Сертифициращия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори с цел извършването на проверка на място на резултатите от изпълнението на проекта, включително проверка на местата, на които са инсталирани крайните клиентски устройства. Това условие следва да се включи в условията на договорите с крайни клиенти на кандидата.

· Правилата за визуализация изискват в случаи на закупуване на оборудване да се поставят стикери върху всеки актив, закупен по проекта, включващи информация за финансовия принос на ЕС чрез ОП „Развитие на конкурентоспособността на българската икономика” 2007-2013.

Ако бенефициентът не може да изпълни дейностите, заложени в договора, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.
ВЪПРОС № 51)

Нашата фирма е със статут на микропредприятие по смисъла на ЗМСП. Седалището и адресът на управление, както и офисът на фирмата ни са в гр. Асеновград, която община Асеновград не е селска община по смисъла на приложение 2 към Наредба №29/2008 г. по ПРСР. 

Производствената ни база, която смятаме да модернизираме се намира в гр. Садово. 

Допустими ли сме като кандидати в този случай?

Благодаря предварително.

Поздрави, Ваня Инджова
31.10.2011 г.

ОТГОВОР № 51)

Съгласно изискванията за избягване на припокриване на интервенции по ОП „Конкурентоспособност” и Програмата за развитие на селските райони, недопустими за подпомагане по настоящата процедура са микропредприятия, които имат седалище или клон със седалище на територията на община, посочена в Приложение № 2 към Наредба № 29/2008 г., издадена от министъра на земеделието и храните и са заявили за подпомагане дейности по проекти, които се осъществяват в община на територията на селските райони в Република България - Приложение № 2 към Наредба № 29/2008 г. (Приложение Р към Насоките за кандидатстване). В случай, че Вашето предприятие е микропредприятие, което не е със седалище или клон със седалище на територията на община, посочена в Приложение № 2 към Наредба № 29/2008 г., то независимо от това,  че сте заявили за подпомагане по настоящата процедура дейности, които ще се осъществяват в община на територията на селските райони в Република България, при спазване на всички останали условия за допустимост по процедурата това микропредприятие ще се счита за допустим кандидат.
ВЪПРОС № 52)

Здравейте, 

Във връзка с разработването на проектно предложение за наш клиент с код на икономическа дейност 10.72, бихме искали да попитаме следното: 

Продуктите на фирмата, която възнамерява да кандидатства, се изнасят за над 5 страни. Износът изцяло се извършва през втора свързана фирма (и двете фирми са 100% собственост на едно физическо лице, имат свързаност чрез физическо лице, тъй като работят на вертикален пазар). 

Тази организация е създадена за удобство на бизнеса. 

Пряко фирмата производител не изнася, а продава продукти на свързаната фирма. 

Втората фирма действа като външно-търговско звено. 

Втората фирма изнася само продукти на първата фирма – т.е. не изнася продукти на други производители. 

Въпросът ми е: Как агенцията тълкува такъв казус и колко точки ще получи проектно предложение на фирмата производител по критерии 1.1.1 и 1.1.2 от критериите за техническа оценка по схемата?

Предполагам подобен казус не е единичен и се надявам Органът за управление да излезе с указания за разширително тълкуване на продажбите от износ, за да не бъдат ощетявани експортно-ориентираните фирми. 

С уважение,

Елица Недялкова
31.10.2011 г.
ОТГОВОР № 52)

Фирмата, която кандидатства за финансиране, трябва да докаже износна дейност, за да може да получи допълнителни точки. В посочения от вас случай предприятието не е директен износител и следователно не може да се очаква бонифициране за експортна дейност.

ВЪПРОС № 53)

Здравейте, 

     Във връзка с обявената процедура по подбор на проекти BG161PO003-2.1.13 „Технологична модернизация в малки и средни предприятия”, с краен срок за подаване на проектни предложения 20.12.2011 г. имам следния въпрос относно оценката на проектните предложения по раздел I. Конкурентоспособност на предприятието преди изпълнението на проектат1.  Пазарни позиции на предприятието 1.1.1. Структура на реализация на продукцията по пазари (международен, национален, регионален пазар) .

      Фирмата ни извършва търговската дейност  на вътрешния пазар самостоятелно, а  външнотърговската си дейност извършва  чрез друга българска дъщерна фирма в която е едноличен собственик на капитала .Правилно  ли е при това положение да считаме ,че покриваме критериите за предприятие чиято продукция  през последната година (2010 г.) се реализира на национален и международен пазар , имайки предвид и факта ,че дъщерната фирма изнася на външните пазари само и единствено продукция наша продукция 

Иванова 

01.11.2011 г.

ОТГОВОР № 53)

Фирмата, която кандидатства за финансиране, трябва да докаже износна дейност, за да може да получи допълнителни точки. В посочения от вас случай предприятието не е директен износител и следователно не може да се очаква бонифициране за експортна дейност.
ВЪПРОС № 54)

Уважаеми колеги,

Във връзка с обявената процедура  BG 161 PO 003-2.1.13  "Технологична модернизация в малки и средни предприятия"" имам следните два въпроса:

1. В пакета документи за кандидатстване една от приложените декларации (Приложение "Д") е в  pdf  формат. Останалите са в  doc . Попълване на компютъра в doc не е проблем, но се получава затруднение в  pdf формата. Можем ли да създадем тази декларация в doc формат.

2. Във всички декларации има пояснителен текст и забележки в подчерта. Може ли след като ги изпълним да ги отстраним от текста на декларациите.

С уважение

Валери Шекеров

01.11.2011 г.

ОТГОВОР № 54)

1. Декларацията за обстоятелствата по чл. 3 и чл. 4 от ЗМСП (Приложение Д от пакета документи за кандидатстване по процедурата) е във формат pdf и следва да се попълва на ръка, а не електронно. В тази връзка не е необходимо да конвертирате файла в doc формат.
2. Пояснителните текстове и бележките под линия в документите, които са част от пакета документи за кандидатстване и следва да бъдат попълнение от страна на кандидата не следва да бъдат изтривани или премахвани.
ВЪПРОС № 55)

Здравейте, могат ли да кандидатстват стартиращи предприятия по открита процедура за конкурентен подбор на проекти BG161PO003-2.1.13 „Технологична модернизация в малки и средни предприятия”? 
Благодаря, Елтен
01.11.2011 г.

ОТГОВОР № 55)

Едно от изискванията за допустимост на кандидатите по посочената процедура е имат минимум 3 приключени финансови години (2008, 2009, 2010 г.) към датата на подаване на проектното предложение.
ВЪПРОС № 56)

Въпросът ми свързан с  обявената процедура по подбор на проекти BG161PO003-2.1.13 „Технологична модернизация в малки и средни предприятия”, е следният:

Част от оборудването /специфична опаковъчна машина……и др. / ,  предмет на проекта не е налично в България /няма производство и внос/. Също така  не е открит втори производител или доставчик, който бихме запитали за втора оферта.

Има ли конкретен  документ или начин за  доказване, че е наличен само един производител  – за да може да се подаде Формулярът за кандидатстване  с една оферта?

Таня Гюрюшева
01.11.2011 г.

ОТГОВОР № 56)

С оглед определяне на реалистичността на предвидените разходи за закупуване на активи и на предвидените разходи за услуги, кандидатът следва да приложи към Формуляра за кандидатстване поне две оферти за активи (дълготрайни материални активи и дълготрайни нематериални активи) и за консултантските услуги за разработване на маркетингови анализи и стратегии. Представянето на една оферта се допуска само в случаите, когато предвиденият за закупуване актив/и може да бъде доставен само от един производител/доставчик, което следва да бъде надлежно обосновано от кандидата в раздел II, т. 5.1.1/т. 5.2 от Формуляра за кандидатстване. 
ВЪПРОС № 57)

При попълване на Декларация за държавни / минимални помощи по т. 2 имам следните въпроси 

1. Какъв период на деклариране включва 
2. Как да разберем каква част от досегашното ни финансиране е е държавна помощ, има ли регистър  за това, в самите договори  изпълнени до сега това не е указано. 
Лина Николова 
02.11.2011 г.

ОТГОВОР № 57)

1. Относно попълването на данните, свързани с получени помощи под режим „de minimis”(Приложение 1 „Получена минимална помощ” към Декларацията за държавни/минимални помощи) периодът, за който се отнасят декларираните данни следва да обхваща съответната данъчна година, през която подавате декларацията и през двете предшестващи данъчни години като трябва да имате предвид, че получените от Вас други минимални помощи през посочения период заедно с минималната помощ, за която кандидатствате не трябва да надхвърля тавана за помощта de minimis, който е левовата равностойност на 200 000 евро (391 166 лева) и 100 000 евро (195 583 лева) за предприятията, осъществяващи дейност в отрасъл „шосеен транспорт. Във връзка с 10 годишния срок, установен в чл. 10, пар. 2 от Регламент (ЕО) № 800/2008 на Комисията по отношение на държавните помощи в Приложение 2 „Получени държавни помощ” към Декларацията за държавни/минимални помощи  следва да се декларират всички държавни помощи, получени от кандидата, за които не са изтекли 10 години от датата на предоставяне на помощта 
2. За да прецените какъв е видът, размерът и интензитетът на получената от Вас държавна/минимална помощ, следва да проверите как посочените данни са описани в договора/договорите, в Насоките за кандидатстване или в друг акт, който Ви дава право да получите помощта. В акта, който Ви дава право да получите помощта следва да са посочени и разходите, за които се отпуска помощта. Всеки орган, предоставящ държавна помощ, е длъжен в договора за предоставяне на помощта или в акта, с който възниква юридическото право за получаване на помощта, да обяви вида, размера и последиците за предоставяне на помощта. За улеснение на кандидатите на интернет страницата на Управляващия орган /УО/ на ОПРКБИ е публикувана информация за предоставената минимална помощ по Оперативна програма "Развитие на конкурентоспособността на българската икономика" в периода 2009 - 2011 г. Допълнително на електронен адрес http://minimis.minfin.bg/ е създаден нов модул към съществуващия „Регистър на минималните помощи", поддържан от Министерството на финансите, който позволява бенефициентите, които са получили минимални помощи, сами да правят електронна справка за получените от тях минимални помощи за период от 3 години. За целта е необходимо единствено въвеждането на идентификационния номер (БУЛСТАТ) на представляваното от бенефициента предприятие. Ако и след тази проверка не постигнете увереност за вида и размера на помощта следва да се обърнете към органа, предоставил помощта за уточнение.

Следва да имате предвид, че помощта се счита за получена от датата на сключване на договор за предоставянето й или от датата на издаване на друг документ, който дава на бенефициента юридическото право да я получи. 
